정조 2년
戊戌二月初三日巳時。上御誠正閣。吏曹判書入侍時。吏曹判書金鍾秀。左副承旨李秉模。記事官鄭東浚徐龍輔金勉柱。以次進伏訖。上曰。吏判進前。鍾秀進伏。上曰。卿箚所陳。可謂大事業矣。此事至重且大。苟非學問到底。明見義理者。不敢議到處也。及見卿箚。似不大悖於義理。故至有詢問之擧矣。仍命秉模。讀諸臣收議。秉模以次讀奏。凡四十四張。領議政金尙喆云。今因重臣陳箚。以暎嬪封園當否。有雜議之命。是禮也。止於大王私親。已有先朝順康園追封時定制。重臣所論。誠有所據。今於博詢之下。疇或有異議。而若臣則素昧典禮。曾以禮官。未能開陳於乙酉下敎之時。惟當訟罪而已。今何敢當突獻議乎。伏惟上裁。領中樞府事李溵云。重臣箚論。旣有所據。三公獻議。亦皆詳備。如臣懵昧。豈有別見。伏惟上裁。左議政鄭存謙云。臣卽見重臣之箚。有曰。宮園之禮。先大王定制。而但止於大王私親。臣謹考先朝封園下敎之前後載錄者。癸酉年御製宮園式例小敍中。此豈常有之敎。已示垂後之深意。而至若乙亥六月封園時所下傳敎。則承統二字。昭如日星。寔出大聖人深遠之慮。永作後嗣王遵守之典。不敢以晩年一時之敎。有所闊狹於萬世之定制云者。誠爲的確之論。臣無容別見。而事係莫重典禮。伏惟博詢而裁處焉。右議政徐命善云。夫禮重於報本。而苟引一時之敎。不體萬年之制。則非大聖人繼述之孝也。重臣之箚。僚相之論。俱皆的確得當。臣無容更議。伏惟上裁。行知中樞府事具善復云。今此博詢之命。寔出於愼重之盛意。重臣箚論。誠有所據。如臣膚淺。不閑典禮。更何容議。伏惟上裁。兼禮曹判書李景祜云。封園之制。卽是先朝義起之禮。而雖以先朝乙亥傳敎中追崇承統爲二乎之敎觀之。可知聖意之攸在。今此下詢。出於愼重之意。伏惟上裁。兼刑曹判書蔡濟恭云。靖嬪暎嬪兩墓之他日封園。旣有先大王乙酉成命。如臣蒙陋之見。何敢容議於其間。而第念先大王定制。以承統爲主。聖上旣爲眞廟之子。而誕生眞廟。實有靖嬪。則援順康已然之例。倣以行之。固合於我家之禮。而暎嬪墓封園則與靖嬪墓封園。不無差殊。且以聖上尊奉之禮言之。旣封靖嬪之園。又封暎嬪之園。則或近於貳尊之嫌矣。況先大王癸酉乙亥下敎中。止於大王私親之敎。實出於爲萬年深遠之意者乎。雖然莫重典禮。有難容易議定。博詢知禮。務歸得中。千萬幸甚。判敦寧府事韓光會云。以爲封園。國之大禮也。今此博詢之命。寔出重其事之意。以臣蒙昧。何敢議到。而重臣之箚。儘有意見。臣謂特考典禮。務歸至當。伏惟上裁。左參贊黃景源云。臣伏見吏曹判書金鍾秀箚。深有合於典禮。而大臣獻議。亦明白有可據者。莫重典禮。非微臣所敢論列。伏惟殿下。俯詢具僚而裁處焉。行司直李重祜云。今此博詢之命。蓋出愼重之聖意。而國朝典禮。旣無援據。重臣箚論。誠有意見。如臣曚昧。何容他議。伏惟上裁。戶曹判書具允鈺云。臣本蔑學。尤昧典禮。而大臣重臣之論。遵先王萬年之制。合我朝不易之典。甚爲的當。臣豈有他見。可以仰達者乎。行工曹判書洪樂性云。重臣箚論。乃是典禮之得當者。以臣蔑學。何敢容議。伏惟上裁。兵曹判書李徽之云。臣以爲。吏曹判書金鍾秀箚陳封園典禮。誠有可據。臣之蔑學淺見。豈敢爲異議耶。惟在聖明之裁處。漢城府判尹鄭尙淳云。典禮旣無明據。廣詢寔出愼重。如臣愚昧。無容他議。而先朝乙亥下敎。便成定制。重臣箚論。亦有意見。伏惟上裁。行副司直鄭光漢云。今此大庭雜議之命。寔出重其事之意。甚盛德也。重臣之箚。儘有意見。而臣本不嫺於禮。何敢强所不知。而妄論典禮之重乎。伏惟上裁。行副司直金華鎭云。以爲今玆博詢。寔出愼重之聖意。而考之典禮。亦無可據之例。若臣區區之見。與重臣無異矣。伏惟上裁。行副司直鄭好仁云。今此下詢。寔出重其事之意。臣本愚迷。莫重典禮。何敢妄論。而重臣之箚。誠有意見。無容更議。伏惟上裁。右參贊尹東暹云。今此下詢之事。國朝舊典。旣無可據之例。重臣箚論。寔出愼重之意。如臣謏淺。無容贅議。伏惟上裁。知敦寧府事金孝大云。今此博詢之擧。寔出愼重之聖意。而重臣箚論。誠有所據。如臣愚昧。何容更議。惟在上裁。行副司直金魯鎭云。以爲今玆博詢之命。實出愼重之意。而國朝典禮。旣無援據。重臣箚論。誠有意見。臣無容更議。伏惟上裁。禮曹參判鄭昌聖云。今此博詢。蓋出於重典禮尊事體之意。先朝定制之外。臣何容更議。伏惟上裁。漢城府左尹李在協云。今此雜議之命。寔出廣詢之意。而臣父旣有獻議。臣何容更議。伏惟上裁。吏曹參判徐浩修云。今玆廣詢。雖出愼重之聖意。如臣愚昧。何敢議到於典禮。區區迷見。與重臣之箚。大臣之議。別無異同。伏惟上裁。戶曹參判李在簡云。今此博詢之命。寔出愼重之盛意。臣父旣已獻議。臣豈有他見乎。伏惟上裁。行副司直金光國云。國家典禮。非庸陋淺見。所敢輕議。而第伏念帝王之孝。莫大於善繼述。先大王當初定制。實爲後世不易之典。末年下敎。出於一時。今此重臣箚陳。誠有意見。伏願聖上。博採群議。務歸至當焉。行副司直張志恒云。今此重臣箚論。旣有所據。如臣武夫。不閑典禮。何敢容議。伏惟上裁。工曹參判金用謙云。以爲今此下詢。係是邦家莫重莫大之典禮。有非如臣曚陋蔑識。所敢容議者。惟在聖明博考古例。裁酌精義。重定儀文。務歸至當而已。伏惟上裁。同知中樞府事任希曾云。莫重典禮。固不敢輕論。而冢宰箚陳。事理當然。誠有所據。無容他議。伏惟上裁。行副司直魚錫定云。以爲今此廣詢。雖出於愼重之聖意。而重臣箚論。實有意見。如臣愚昧。無容他議。伏惟上裁。刑曹參判徐有慶云。臣之愚見。與重臣之箚。別無異同。今於廣詢之下。無容更議。伏惟上裁。副摠管趙時俊云。今此重臣之箚論典禮。旣據先朝定制。而臣素昧禮學。詢問之下。別無可以仰達者。伏惟上裁。同知敦寧府事宋文載云。今此博詢之擧。蓋出愼重之聖意。重臣箚論。誠有意見。如臣愚昧。何容更議。惟在上裁。同知敦寧府事李瀁云。臣本愚昧。未諳國朝典禮。臣何敢預議於至重至大之事耶。惟在博詢諸議。務歸至當。恐合事宜。行副司直邊得讓云。莫重典禮。如臣駑劣。何敢輕議。而冢宰箚陳。明有所據。允合事理。無容議爲。伏惟上裁。兵曹參判嚴璹云。臣於此事。竊嘗疑之。而事係重大。不敢輕議。今伏見冢宰箚本。名正言順。事理明白。深協群情。無容更議。伏望夬賜允從。以彰聖朝善繼之孝焉。漢城府右尹鄭一祥云。國家莫大之典禮。以臣蔑識。何敢仰議。而惟我先大王乙亥下敎。實是爲萬世定制。則今此重臣箚。儘有意見。伏惟上裁。副提學吳載純。校理鄭宇淳。副校理嚴思晩。修撰林蓍喆安聖彬。副修撰南鶴聞等云。今此俯詢封園之事。寔出於愼重之聖意。而先大王定制。實是萬世之常法。則其後雖有下敎。在今遵奉之道。以定制爲重。恐合事宜。伏惟上裁。大司諫徐有防。司諫洪彦喆。持平李思祚宋銓。獻納洪周萬。正言安廷玹等云。今玆博詢之命。實出愼重之聖意。臣等愚昧。何敢議到。而第伏念。當初封園定制。卽我先大王斟酌情文。爲萬世典則。則雖有一時之下敎。在殿下繼述之道。宜遵定制。重臣箚論。誠有意見。臣等之議。別無異同。伏惟上裁。行副護軍李明運云。今此重臣箚論。旣有所據。如臣武夫。不閑典禮。何敢容議。伏惟上裁。行副護軍李邦一云。此實國家莫重之事。重臣所陳。誠有所據。而臣武夫。素昧典禮。不敢當突仰達。副摠管具以謙云。臣父旣已獻議。臣無容更議。行副護軍金相玉云。今此重臣箚論。旣有所據。如臣武夫。不閑典禮。何敢容議。伏惟上裁。同知中樞府事鄭與曾云。今此下詢。係是邦家莫重莫大之典禮。如臣武夫。素昧學禮。何敢當突獻議乎。惟在博詢群議。務歸至當。行副護軍閔義爀云。今此重臣箚論。旣有所據。如臣武夫。不閑典禮。何敢容議。伏惟上裁。秉模讀奏訖。上曰。今見收議。大臣及刑判外。非但齊聲。便有閑汨董之嫌矣。至於此事。卽國家典禮之大者。而義理旣甚明白。則似無異同之議。而非獨此事。無論某事。自朝家若有收議之命。則擧皆齊聲雷同。此亦誠非細憂矣。鍾秀曰。誠如聖敎。雖盡善盡美之事。若有博詢之擧。則不害有同異之論。而近來果不無雷同和應之弊矣。上曰。封園旣有先朝下敎。而此事至重且大。故頃於該曹草記。批以待祔廟擧行。此則遵守之意也。今卿箚陳如此。在廷收議又如此。而其在重事體之道。欲爲詢及於山林矣。鍾秀曰。臣旣有區區所懷。故冒萬死以陳。而事係莫重。義理無窮。博詢於山林諸儒賢處。亦似得宜矣。上曰。章甫近以尹志述配享事。累爲疏請。而予則以爲追贈尙可。配享則過矣。卿意。如何。鍾秀曰。尹志述事。蓋出於士氣之乖激。而至於死。則雖可謂冤。配享則亦似過矣。上曰。祥後服色。多有難處矣。政院日記。旣無可考之例。而見自內日記。則有次對黑笠之例。故諸臣晉接時。則當着白笠。而次對則當遵古例。欲着黑笠矣。鍾秀曰。此則遵古例爲之。好矣。上曰。日月如駛。餘日無多。禮當從厚矣。次對外旣着白笠。則黲袍黑帶。雖有前例。似涉如何。故寧以從厚之義。袍則以白布袍爲之。帶則以白絲帶用之。亦似無妨。而至於網巾。祥後當着金玉。故不用素飾。此雖逕庭。用遵前例矣。鍾秀曰。旣着白笠。又着黲袍黑帶。似涉如何。其在從厚之道。仍用白袍白帶爲好。而網巾則旣有前例。宜遵而行之矣。上曰。我國素稱文獻之邦。而至於典禮。無前例可考之謄錄。甚可悶矣。上曰。卿今作覲行。欲於何間上來耶。鍾秀曰。當於易服前上來矣。上命退。諸臣以次退出。